*Model*

**ACORD DE ASOCIERE**

Prezentul Acord de asociere se întemeiază pe art. 12 al Legii nr. 131 din 03 iulie 2015 privind achizițiile publice (Monitorul Oficial al Republicii Moldova, 31.07.2015, nr. 197-205, art.402) și se încheie între următoarele părți: \_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_,\_\_\_\_\_\_\_\_\_\_\_\_\_\_\_\_\_, denumite în continuare asociați, și \_\_\_\_\_\_\_\_\_\_\_\_\_\_, desemnat în continuare achizitor unic, care au convenit încheierea prezentului Acord de asociere, cu respectarea următoarelor:

**I. DISPOZIȚII GENERALE**

* 1. Prezentul Acord este încheiat în scopul organizării și desfăşurării procedurilor de achiziţii publice pentru asigurarea necesităţilor autorităților contractante, semnatare ale prezentului Acord.
	2. Obiectivul prezentului Acord este creșterea eficienței achizițiilor publice și utilizarea optimă a mijloacelor financiare.
	3. Acordul de asociere are la bază recunoașterea intereselor comune ale părților în vederea asigurării principiilor de reglementare a relaţiilor privind achiziţiile publice statuate la art. 6 al Legii 131/2015.
	4. Achiziția de bunuri, lucrări sau servicii care cad sub incidența prezentului Acord se efectuează conform prevederilor Legii privind achizițiile publice nr. 131 din 03 iulie 2015 și a altor acte normative aprobate pentru implementarea acesteia.

**II. OBIECTUL ACORDULUI**

* 1. Obiectul Acordului reprezintă cadrul de reglementare a relațiilor născute în baza prezentei asocieri între părțile Acordului, în vederea organizării și desfășurării procedurilor de achiziții publice în comun.
	2. Domeniul de aplicare al prezentei asocieri se extinde asupra relațiilor născute în baza prezentului Acord, începând cu etapa de pregătire și inițiere a procedurilor de achiziții publice și finalizând cu etapa de încheiere a contractelor de achiziții publice.

**III. ATRIBUŢIILE ŞI RESPONSABILITĂŢILE ASOCIAȚILOR ACORDULUI**

1. Atribuțiile și responsabilitățile achizitorului unic:
2. Autoritatea contractantă desemnată drept achizitor unic este responsabilă de crearea grupului de lucru pentru iniţierea şi desfăşurarea procedurilor de achiziţii publice comune (agregate).
3. În calitate de membri ai grupului de lucru cu drept de vot pot fi cooptaţi şi reprezentanţi ai asociaților prezentului Acord, la solicitarea acestora.
4. Grupul de lucru constituit conform lit. a) activează în conformitate cu prevederile stipulate în Legea nr. 131 din 3 iulie 2015 privind achiziţiile publice, Regulamentul cu privire la activitatea grupului de lucru pentru achiziţii aprobat prin Hotărîrea Guvernului nr. 667 din 27 mai 2016, actul de creare a grupului de lucru al autorității contractante desemnate drept achizitor unic, precum și în conformitate cu prezentul Acord.
5. Autoritatea contractantă desemnată drept achizitor unic recepționează și realizează agregarea necesităților asociaților prezentului Acord.
6. Achizitorul unic nu este în drept să modifice condițiile stabilite în urma agregării necesităților asociaților fără acordul acestora.
7. Achizitorul unic este responsabil de inițierea și desfășurarea procedurilor de achiziții publice comune.
8. Achizitorul unic informează asociații prezentului Acord despre rezultatele procedurilor de achiziții publice comune, precum și orice informații relevante care rezultă din prezentul Acord.
	1. Atribuțiile și responsabilitățile asociatului:
9. Asociatul stabilește necesitățile sale care urmează să facă obiectul procedurilor de achiziții publice comune, inclusiv elaborează specificațiile tehnice conform acestor necesități și transmite achizitorului unic această informație.
10. Asociatul semnează contractul de achiziție cu câștigătorul desemnat în urma desfășurării procedurilor de achiziții publice comune.
11. Asociatul este responsabil de monitorizarea executării conforme a contractelor de achiziții publice.
12. Fiecare parte a prezentului Acord poartă răspundere de respectarea legislației din domeniul achizițiilor păublice precum și a cadrului normativ conex, reieșind din atribuțiile și responsabilitățile care derivă din prezentul Acord și din legislație.

**IV. PREGĂTIREA ȘI DESFĂŞURAREA PROCEDURILOR DE ACHIZIŢII PUBLICE**

1. Asociații prezentului Acord prezintă necesitățile stabilite (inclusiv specificațiile tehnice) achizitorului unic.
2. Achizitorul unic în urma agregării necesităților asociaților prezentului Acord întocmește documentația de atribuire și în funcţie de estimarea valorii cumulate a contractelor, particularităţile de achiziţionare şi utilizare a acestora, grupul de lucru al autorității contractante desemnate drept achizitor unic aplică una dintre procedurile de achiziţie publică prevăzute în Legea nr. 131 din 3 iulie 2015 privind achiziţiile publice.
3. Informaţiile generalizate privind lista şi cantităţile de bunuri, lucrări sau servicii, precum şi cerinţele faţă de acestea se examinează separat pentru fiecare asociat în parte și se stabilește corespunzător în documentația de atribuire, astfel încât operatorii economici să fie informați despre toate cerinţele pe care urmează să le respecte în vederea satisfacerii necesităților autorităților contractante.
4. Pentru loturile care nu au fost contractate în urma desfăşurării procedurii de achiziţie, grupul de lucru al autorității contractante desemnate drept achizitor unic, ţinând cont de valoarea estimativă a acestor loturi, va desfăşura o nouă procedură, în conformitate cu prevederile legislaţiei în domeniu.

**V. ÎNCHEIEREA ȘI EXECUTAREA CONTRACTELOR DE ACHIZIȚII PUBLICE**

1. Achizitorul unic prin intrmediul grupului de lucru ia decizia privind rezultatele procedurii de achiziție publică agregată (comună) și desemnează câștigătorul procedurii de achiziție.
2. Informarea asociaților despre rezultatele procedurii de achiziţie se va face concomitent cu informarea operatorului economic/operatorilor economici.
3. Contractele de achiziții publice se semnează de fiecare asociat al Acordului, conform necesităților stabilite și agregate.
4. Asociatul prezentului Acord suportă consecințele ce pot surveni ca rezultat al refuzului semnării contractului de achiziție publică cu operatorul economic desemnat câștigător în baza deciziei de atribuire.

**VI. DISPOZIȚII FINALE**

1. Litigiile ce ar putea rezulta din prezentul Acord vor fi soluționate de către părți pe cale amiabilă. În caz contrar, ele vor fi transmise spre examianre în instanța de judecată competentă, conform legislației Republicii Moldova.
2. Prezentul Acord se încheie pe o perioadă (de indicat perioada sau procedura) \_\_\_\_\_\_\_\_\_\_\_\_\_\_\_\_\_\_\_\_\_\_\_\_și poate fi reânoit, modificat, cu acordul scris al părților, sub forma unui act adițional, care este parte integrantă a prezentului Acord.
3. Prezentul Acord poate fi denunțat oricând, în scris, de către oricare dintre părți. În acest caz, Acordul va înceta de a produce efecte juridice pentru partea care a denunțat prezentul Acord după \_\_\_\_\_\_\_\_\_\_\_\_\_\_\_\_\_\_\_\_\_\_\_\_de la recepționarea informației despre denunțare.
4. Asociatul nu poate denunța prezentul Acord, dacă necesitățile sale transmise către achizitorul unic fac obiectul procedurii de achiziție în derulare, iar denunțul este făcut după termenul limită de deschidere a ofertelor.
5. Prezentul Acord intră în vigoare din ziua semnării lui de către părți.
6. Prezentul Acord este semnat la \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, în \_\_\_\_\_\_exemplare, toate având aceiași forță juridică.

ÎNTRE:

[INSERAȚI NUMELE PĂRȚII]

Nume

Titluri

\_\_\_\_\_\_\_\_\_\_\_\_\_\_\_\_\_\_\_

L.Ș